

אמר חכם אחד לאביי, ויש אומרים שאמר רב ביבי לרב נחמן בר יצחק, מהו פירוש הפסוק "כרום זלת לבני אדום" (תהילים י"ב)? אמר לו רב נחמן בר יצחק: "אלו הם דברים שעומדים ברומו של עולם ובני אדם מזלזלים בהם." ופירש רש"י "ברומו של עולם" – כגון תפילה שעולה למעלה. (ברכות ו:)

וזהו חדס גדול שעשה הקב"ה עמנו, שנתן לנו את האפשרות לבקש ממנו כל מה שיחסר לנו. ולא כמדת בשר ודם שהשרים וכ"ש המלכים יש להם מזכיר, וכל מכתב שנשלח אליהם עובר בקורת תחת ידו של המזכיר, ואת הדבר שנראה לו חיוני מגיש לפני השר, ואת השאר זורק. אבל מלך מלכי המלכים הקב"ה, כל מה שאדם חפץ מבקש ממנו, ומהו האדם, עפר ואפר רימה ותולעה, ובכל זאת נותן לו בורא העולם את הזכות לבקש, וזוהי באמת הרגשה שצריכה להיות לאדם בעומדו לפני בוראו,

כמו שאומרים בתחילה תפילת שמנה עשרה, "ה' שפתי תפתח ופי יגיד תהילתך" (תהילים נ"א; י"ז), ולכאורה מלת "יגיד"  
מורה על לשון קשה כגידין, והיה צריך לומר "ופי יאמר תהילתך." אלא אולי אפשר לפרש בדרך של דרש על דרך הנ"ל, היות והרגיש דוד המלך עליו השלום שקשה לו לדבר לפני הקב"ה, ואינו מדבר בחופשיות ובבטחון, לכן אמר יגיד, זאת אומרת ש"פי יגיד" מוסב כלפי האדם שחלש וחסר אונים הוא לדבר לפני השי"ת. ואם דוד המלך ע"ה הרגיש כך, על אחת כמה וכמה שכל אדם צריך להרגיש כך. אמרו על אדמו"ר אחד שהיה מתפלל באיטיות גדולה, וכששאלוהו מדוע הוא מאריך כל כך, וכי לא חבל על הזמן, הלא רב פלוני מתפלל במהירות. השיב להם שנינו עושים מאהבה, אני מרוב שאוהב את התפילה לא יכול להפרד ממנה, לכן לוקחת לי התפילה זמן רב, והוא מחמת שאוהב את התפילה רוצה לומר את כולה בבת אחת, וכשעדיין לא גמר תיבה אחת כבר יש לו רצון לומר את השניהה, הרי שני הרעיונות נכונית, אלא שצריך להתבונן בעצמו שמא הוא משוחד, והאמת שרוצה להפטר מהתפילה ח"ו. **(אור לציון "חכמה ומוסר)**

כשמוזכר סתם "חג" בגמרא או במשנה, הכוונה היא לחג סוכות. התורה הקדושה מצווה אותנו להיות שמחים דווקא בחג סוכות. מדוע? מדוע אין ציווי מיוחד להיות שמח בחג פסח, בו חוגגים אנו את יציאתנו ממצרים? מדוע אין ציווי מיוחד להיות שמחים בחג חנוכה, שבו ניצחו החשמונאים את היוונים?  
יש כמה תרוצים לשאלתנו. האחד הוא, שאנו נמצאים אחרי יום הכפורים – אחרי יום סליחת העוון וכפרת הפשע. אנו ריקים מכל עוון, ואין בנו שום מום או כתם. ובשמחה האמיתית אפשר לשמוח אך ורק כשאין עברות.   
התשובה השנייה היא כך: בלשון הקודש יש לנו שני אותיות מיוחדות. אות "אלף" ואות "עין". כשמבטאים את האות "אלף" במילה, לא שומעים אותה. ואילו כשמבטאים את אות "עין" במילה, אף על פי שהיא לא כל כך ברורה, שומעים אותה. חכמי הקבלה הגדירו את אות "אלף" כאות רוחנית, ולכן האוזן הגשמית שלנו אינה מסוגל לשמוע אותה, ואלו אות "עין" הוא אות גשמי ולכן האוזן שלנו מסוגל לשמוע אותה. חכמי הקבלה הוסיפו, כי כל מילה שמתחילה באות "אלף" היא מילה רוחנית, ואילו כל מילה שמתחילה באות "עין" היא מילה גשמית. למשל "**אור**" ו"**עור**". ניקח לדוגמה את האור של השמש. במשך כמה זמן העין שלנו יכולה להסתכל על השמש? רגעים ספורות. מדוע? מכיוון שהעין שלנו היא גשמית ואינה מסוגלת לראות את האור האמיתי במשך הרבה זמן. אבל "**עור**" זוהי שכבה המכסה את הבשר, והיא גשמית.   
את אותו ההבדל מוצאים אנחנו בין המילים "**אושר**" ו"**עושר**". המילה "**עושר**" היא מילה גשמית, מכיוון שאפשר להשתמש בה רק בעולם הזה, אבל בעולם הרוחני אין כל שימוש בה. ולפי כל הנאמר כאן יוצא ש"**אושר**" היא מילה רוחנית! מלמדים אותנו חכמי הקבלה, כי את ה"**אושר**" האמיתי – את השמחה האמיתית אפשר להשיג אך ורק על ידי התעלות ברוחניות.   
בחג סוכות, כשאנו עוזבים את הבית הגשמי שלנו, את הממון שלנו, את הספה הנוחה שלנו, ויוצאים לישב בסוכה, כי הקב"ה ציווה עלינו לעשות את זה, אנו מתעלים ברוחניות.  
ולכן, אך ורק בזמן שמתרחקים מגשמיות ומתקרבים לרוחניות אפשר לשמוח בשמחה האמיתית.   
אם כן, זאת היא הסיבה שבגללה התורה הקדושה מצווה אותנו לשמוח דווקא בחג סוכות, ולא בשאר החגים שבהם אנו בדרך כלשהו קשורים לגשמיות. יהי רצון מלפני ה', שנזכה לשמוח בשמחה אמיתית בחג הסוכות שבא עלינו לטובה.





***סוס או אתרוג?\סיפור לחג הסוכות***

אורי היה שמו. התגורר בעיר יאנוב, ושימש מלמד לילדים קטנים. משכורתו הצנועה והדלה בקושי הספיקה לפרנסת המשפחה. אך לא איש כמותו יתלונן. גם אשתו נשאה בעול ועסקה בעבודות שונות כדי להביא עוד כמה פרוטות הביתה. מדי שבוע היה אורי מניח בצד זהוב אחד, אותו היה מפריש ממשכורתו הדלה. גם בימים קשים, של עוני ומחסור, לא נמנע מלשים בקופה את הזהוב הקבוע. בתום השנה, בעשרת ימי-תשובה, היה פותח את הקופה, סופר חמישים זהובים שהצטברו בה במשך השנה, נפרד מאשתו ומילדיו ויוצא לדרך. מצווה אחת היתה יקרה לו ביותר, ועבורה היה חוסך מלחמו במשך השנה: מצוות ארבעת המינים. הון רב נהג לשלם כדי להשיג אתרוג יפה ומהודר לחג-הסוכות. כל אנשי העיר ידעו שאתרוגו של אורי המלמד הוא היפה והמהודר ביותר, והיו באים בהמוניהם לקיים בו את המצווה. שוק האתרוגים הגדול נמצא בלמברג. לשם מגיעים האתרוגים היפים והמהודרים ביותר. אורי הולך רגלי. כסף לשכור עגלה, אין לו. אך אין הדרך קשה עליו; נהנה הוא להתאמץ עבור המצווה. בפונדק-דרכים עצר למנוחת-ביניים. שתה כוס משקה, ועם ערוב היום נעמד בפינת החדר לתפילה. בעיצומה של תפילת שמונה-עשרה הגיעה לאוזניו צעקה נוראה, ולאחריה קולות גניחה ואנחות . מיד כשסיים להתפלל יצא אורי לחצר לראות מה קרה. אולי יוכל לעזור במשהו? בחוץ ראה את הפונדקאי מנסה להרגיע איש שפניו מפיקים ייאוש ומצוקה, כשמדי פעם הוא מפליט מחזהו אנחה עמוקה. הלה, עגלון לפי מראהו, עמד ובכה ללא הרף. התברר שאירע לו אסון - בשעת נסיעה בדרך, צנח סוסו הזקן והעייף, ומת. "נשבר מטה לחמי", בכה האיש, "מנין אביא עכשיו לחם לפיות ילדיי? אין לי ברירה אלא לשים קץ לחיי", זעק מרות, תוך שהוא מנפנף בשוטו. "אסור להתייאש", ניסה אורי לנחמו, "שים את מבטחך בקב"ה והוא יכול לעזור". אך דבריו לא הועילו. "מי יוכל לעזור לי!", קרא העגלון בייאושו, "מי יתן לי עכשיו סוס שעולה הון עתק!". "יש ברשותי סוס טוב, ששוויו 80 זהובים", פנה אליו לפתע הפונדקאי. "אני מוכן למכרו לך, נוכח האסון שקרה לך. אתן לך את הסוס תמורת 50 זהובים בלבד". "חמישים זהובים?!", זעק העגלון, "אין לי בכיסי אלא חמישה. אוי לי ואוי לילדיי. אין עוד טעם לחיי"...אותו רגע התעוררו רגשותיו של אורי. בכיסו נמצאים 50 זהובים. בכסף הזה הוא יכול להציל את מטה-לחמו של היהודי האומלל! בו-במקום החליט: מוטב להציל את פרנסתו של יהודי מלהוציא את הכסף על אתרוג יקר ומהודר. "מהו המחיר האחרון שתבקש תמורת סוסך?", פנה אורי לפונדקאי. "כבר אמרתי", התרגז האיש, "שוויו של הסוס 80 זהובים, ואני מוכן למכרו ב- 50!". לאחר דין-ודברים קצר, הסכים הפונדקאי לוותר על חמישה זהובים. אורי שילשל לידיו ארבעים וחמשה זהובים, והסוס נמסר לעגלון הנדהם. תחילה לא היה מסוגל להוציא הגה מפיו, ואחר-כך לא פסק מלשבח ומלהודות למצילו המופלא. "לא לי עליך להודות, אלא לקב"ה", הצטנע אורי, "הרי אמרתי לך שהקב"ה יכול תמיד לעזור". אורי מיהר לדרכו, ללמברג. עתה היו בכיסו רק חמישה זהובים. בכסף הזה יוכל לקנות רק אתרוג פשוט. אמנם כשר, אולם לא כעין-זה שזכה לו בכל שנה. הוא התבייש לעשות את החג בעירו. הלוא הכול יבקשו לברך על האתרוג שלו, ומה יתן להם? אתרוג בחמישה זהובים? בהתייעצות עם אשתו, החליט לחוג את חג-הסוכות במקום שאין מכירים אותו. הבחירה נפלה על העיר ליזנסק, שם ישב הצדיק רבי אלימלך. אורי בליזנסק. יום ראשון של חג-הסוכות. הוא נכנס לבית-המדרש, התיישב בפינה, מאחורי כל קהל המתפללים, ושקע בתפילה.רבי אלימלך ניצב לפני עמודו, והתכונן לאמירת ה'הלל'. לפתע החל להביט לצדדים, להסתכל אחורה - כאילו הוא מחפש משהו. ופתאום אמר לאחיו, הצדיק רבי זושא: "מרגיש אני ריח גן-עדן הממלא את בית-הכנסת". האחים הקדושים עברו בין הספסלים, חלפו על פני המתפללים, עד שהגיעו לשורות האחרונות, ונעצרו ליד הצעיר אורי, שהיה שקוע בתפילתו. "הנה", קרא הצדיק, "מכאן נודף הריח המופלא, מן האתרוג של הצעיר הזה". אורי הרים את עיניו ונבוך. תשומת-לב כל המתפללים הופנתה אליו. הצדיק לא הותיר לו זמן למבוכה והאיץ בו לספר מנין בא האתרוג הזה. ואורי סיפר... "האתרוג שלך הוא באמת מיוחד במינו", נענה הצדיק כשסיים אורי את סיפורו. "זהו ריחה של המצווה הגדולה שקיימת כשהצלת משפחה בישראל!". "חזור לביתך", הורה לו הצדיק, "והייה מנהיג בישראל. אולם לפני-כן, אנא הרשה גם לנו לברך על האתרוג שלך". ואורי זה אכן נעשה מנהיג גדול בישראל, הלוא הוא - רבי אורי מסטרליסק.

שבת שעברה הייתה משהו מיוחד בשבילנו, שבת ששני הימים הגדולים ביהדות מתחברים ביחד. בשבת שעברנו, הגענו לקץ "תקופת הסליחות"- מר"ח אלול ועד יום הכיפורים. אני מאמין שרובנו התפללנו כמה שהיינו יכולים, ביקשנו סליחה ממי שפגענו בו בעבר, וכעת אנו מתחילים את השנה בצורה   
נקייה יותר.   
רוב העם, גם הלא מאמינים שבינינו, מבינים את משמעות יום הכיפורים, יום של סליחה, כפרה ואהבה. אך לצערי, במוצאי כיפור נתקלתי בסיפור מזעזע שנגרם עקב הבנה לקויה של המושג "יום הכיפורים". אדם יהודי שהוא לא שומר מצוות הדוק, (אקרא לו בשם בדוי-איתן). אך מכבד את האנשים בינינו שכן, נתקל בדילמה ענקית בעיצומו של כיפור: אם איני טועה, התקשרו אליו לדוח שאחד מבני משפחתו סובל ממקרה רפואי חמור ועליו לבוא אליו בדחיפות (לא הצלחתי למצוא שוב את הסיפוור הנ"ל למרות שחיפשתי, לכן אני רושם מזכרוני). איתן חשש שאם הוא יסע ברכבו באותו היום, עלולים לזרוק עליו אבנים, דבר שיכול להוביל לפגיעה רצינית ח"ו. בסופו של דבר, איתן לא נתן לפחד להשפיע עליו, ונסע לבן משפחתו כדי להציל חיים. לצערו, חששו היה מוצדק. חבורה של אנשים עמדו וזרקו עליו אבנים, קיללו אותו נמרצות, וסיכנו את חייו. אני בטוח שהאנשים שעשו זאת אינם מייצגים ולו חלק קטן מהדת שלנו, יחד עם זאת, הם פגעו בנו, בתדיים רבות. הם עומדים שם, בבגדים חגיגיים לאחר תפילות הבוקר, לאחר שביקשו סליחה במשך שעות ארוכות ומתישות, וזורקים אבנים. לא ניתן להבין איך ביום כזה נשאר לבן אדם כלשהו כוח ורצון לשנוא משהו אחר בצורה חזקה כל כך?   
ניתן להגיד, ש"הם לא ידעו שזה פיקוח נפש". אך גם אם זה לא היה פיקוח נפש, ואותו איתן היה נוסע בכוונה בהתרסה בזויה לעשות "על האש" בפארק- האם המעשה היה מוצדק? מי שם את אותם האנשים שרים ושופטים מטעם הקב"ה? אף אחד. המסר הוא, שגם כאשר אנו רואים אדם שעושה משהו שמנוגד בכל צורה אפשרית לאמונתנו ולדרכנו שאנו הולכים בה, עלינו לנשום עמוק, לנסות לקיים דיאלוג אוהב שמנסה לברר באמת מדוע אותו אדם  
 עשה כך וכך, ולהבין שיש אנשים שחושבים אחרת מאיתנו. זוהי המהות הגדולה של היהדות שלנו, האהבה לזולת, הקבלה של השונה ושל האחר,   
וכאשר אנו מקיימים את הדברים הללו, אנחנו מראים שהבננו מה הקב"ה הכי רוצה מאיתנו. כהוכחה, אביא סיפור קצרצר שבוודאי רובנו מכירים:  
כאשר הלל הזקן, נשיא הסנהדרין האחרון בתקופת הזוגות, התבקש ללמד לגר את כל התורה כולה על רגל אחת, הוא השיב לו: "דעלך סני - לחברך לא תעביד, זו היא כל התורה כולה, ואידך פירושה הוא, זיל גמור". (ובתרגום לעברית: 'מה ששנואי עליך לא תעשה לחברך, זו (תמצית) כל התורה והשאר פירוש הוא, לך ללומדו").   
אנחנו מתפללים כל יום ויום על בניית בית המקדש השלישי שבעז"ה יבנה בקרוב, אך האם עלינו לעצור כאן ולהסתפק רק בתפילות? ודאי שלא. כידוע לכם, מסופר שבית המקדש השני נחרב על שנאת חינם. בנוסף, חז"ל אומרים: "כל דור שלא נבנה בית המקדש בימיו כאילו נחרב בימיו" (ירושלמי, יומא).   
מצירוף משפטים אלו ניתן להסיק, שבית המקדש השלישי לא נבנה בגללנו. יכול להיות עוד מלא סיבות מדוע הוא לא נבנה כעת, אך כדי לזרז את בנייתו עלינו לתקן את העיוות שגרם לחורבן הבית השני, ולאהוב את האחר בצורה כל כך חזקה, ממש כמו אח במשפחה הקרובה. רק כך, נוכל להראות לשאר עמנו את הפנים האמיתיות של התורה שלנו, פנים שמעידות על כך שהתורה היא לא נחלתם של הקיצונים והמשוגעים, אלא של האנשים הישרים והרציונליים, שבכוחם לקרב את שאר העם אליה, בצורה של אהבה.

שבת שלום!